**José Luis Artetxe Muguire**, nado en Algorta o 28 de xuño de 1930 e finado en Biscaia o 19 de marzo de 2016, foi un futbolista español, que xogaba de extremo dereito. Xogador histórico do Athletic Club, desenvolveu toda a súa carreira profesional no club bilbaíno, disputando 350 partidos oficiais, nos que marcou 137 goles. É o noveno máximo goleador da historia do club.

En 1956 converteuse no primeiro futbolista español en marcar un triplete na Copa de Europa.

Traxectoria
-----------

### Athletic Club

Comezou a xogar ao fútbol no Munguía, ata que en 1949 foi fichado polo Athletic Club e este cedeuno na súa primeira tempada ao Getxo da súa vila natal, equipo da Terceira División. Na tempada 1950/51 debutou co Athletic en partido oficial, concretamente o 10 de setembro de 1950, nunha vitoria por 4-0 sobre Atlético de Madrid. Marcou o seu primeiro tanto coa camiseta branca e vermella no seu terceiro partido, contra o Real Madrid.

Militou no club bilbaíno durante un total de 15 tempadas, contabilizando 350 partidos oficiais e 137 goles, o que o sitúa como o noveno máximo goleador da historia do club. Durante anos formou unha popular dianteira xunto a Markaida, Arieta I, Uribe e Gaínza.

Gañou co Athletic unha liga, tres Copas do Xeneralísimo e unha Copa Eva Duarte. A súa tempada máis prolífica foi a 1955/56, con Ferdinand Daučík no banco, na que marcou un total de 21 goles e se proclamou campión de liga e de Copa. Ao ano seguinte debutou xunto ao club na Copa de Europa e converteuse no primeiro futbolista español en marcar un triplete na competición, ao lle meter tres goles ao Porto. A día de hoxe mantense como o máximo goleador histórico do Athletic na máxima competición continental, con 5 goles.

### Selección española

Foi seis veces internacional coa selección española, coa que debutou o 17 de marzo de 1954 no imporante partido ante Turquía no estadio Olímpico de Roma, que decidía cal dos dous equipos disputaría o Mundial de 1954. Artetxe abriu o marcador, pero o encontro rematou con empate a dous goles e decidiuse a favor do equipo turco por sorteo a través da man inocente dun neno de 10 anos.

Disputou o seu último partido internacional o 17 de decembro de 1959, contra Francia.

### Trala retirada

Mentres xogaba no Athletic estudou para perito industrial e montou unha fábrica de pensos en Mungia, á que se dedicou despois de colgar as botas.

Notas
-----

1. ↑  "Fallece el exjugador del Athletic José Luis Artetxe" (en castelán). 20 de marzo de 2016. Consultado o 7 de setembro de 2022.
2. 1 2  Rodrigálvarez, Eduardo (20 de marzo de 2016). "Muere Artetxe, el aldeano ilustrado". *El País* (en castelán). ISSN 1134-6582. Consultado o 7 de setembro de 2022.
3. ↑  Salazar, Bernardo (2 de marzo de 2016). "Las tres grandes delanteras que hubo en la historia el Athletic". *As* (en castelán). Consultado o 7 de setembro de 2022.
4. ↑  "José Luis Artetxe, triste adiós a un rebelde con causa". *Deia* (en castelán). 20 de marzo de 2016. Consultado o 7 de setembro de 2022.
5. ↑  Rivas, Jon (19 de marzo de 2016). "Muere José Luis Artetxe, leyenda del Athletic de los 50". *El Mundo* (en castelán). Consultado o 7 de setembro de 2022.
6. ↑  Velasco, Juanma (19 de marzo de 2016). "Fallece José Luis Artetxe". *Marca* (en castelán). Consultado o 7 de setembro de 2022.
7. ↑  Pérez, Eliézer (25 de marzo de 2009). "Aquel España-Turquía de 1954". *Marca* (en castelán). Consultado o 8 de setembro de 2022.

Véxase tamén
------------

### Ligazóns externas

* Datos do xogador no sitio web do Athletic Club *(en castelán)*.
* Datos do xogador coa selección española *(en castelán)*.

|  |  |
| --- | --- |
| Control de autoridades | 
* Wd: Q579278
* Auñamendi: 17955
* BDFutbol: 7955
* EUfootballInfo: 827
* NFT: 32777
* Transfermarkt: 155523

 |